Návrh NARIADENIE RADY, ktorým sa mení nariadenie Rady (ES) č. 617/2007 zo 14. mája 2007 o vykonávaní 10. Európskeho rozvojového fondu v rámci Dohody o partnerstve medzi AKT – ES na účely vykonávania preklenovacieho nástroja /* COM/2013/0881 final - 2013/0429 (NLE) */





DÔVODOVÁ SPRÁVA Vnútorná dohoda, ktorou sa zriaďuje 11. Európsky rozvojový fond (ďalej len „11. ERF“), bola prijatá členskými štátmi na zasadnutí Rady v júni 2013. Táto vnútorná dohoda nadobudne platnosť až po ratifikácii všetkými členskými štátmi. Uvedený proces sa s najväčšou pravdepodobnosťou neukončí skôr ako v januári 2014. Preto Komisia navrhla prechodné opatrenia (ďalej len „preklenovací nástroj“) na zabezpečenie dostupnosti finančných prostriedkov na spoluprácu s africkými, karibskými a tichomorskými štátmi a so zámorskými krajinami a územiami, ako aj na podporu výdavkov, a to medzi januárom 2014 a dátumom nadobudnutia platnosti vnútornej dohody, ktorou sa zriaďuje 11. ERF. Tento nástroj by mal byť financovaný zo zostatkov a z finančných prostriedkov uvoľnených v rámci 10. ERF a predchádzajúcich ERF. Finančné prostriedky pridelené v rámci tohto preklenovacieho nástroja sa vyúčtujú v rámci 11. ERF. Komisia takisto prijala návrh nariadenia, ktorým sa stanovujú vykonávacie predpisy 11. ERF, ktoré zahŕňajú nové smerovania rozvojovej politiky EÚ, najmä smerovania stanovené v oznámení „Zvyšovanie vplyvu rozvojovej politiky EÚ: program zmien“[1], a smerovania vyplývajúce z posledných úprav dohody z Cotonou. Rada nemôže prijať toto nariadenie pred nadobudnutím platnosti vnútornej dohody o 11. ERF alebo pred tým, ako prijme rozhodnutie, ktorým povolí prechodné uplatňovanie niektorých ustanovení uvedenej dohody. Na základe posledných rokovaní v Rade nie je možné očakávať ukončenie ktoréhokoľvek z uvedených postupov skôr ako v januári 2014. Je vhodné, aby sa opatrenia podporované v rámci preklenovacieho nástroja vykonali čo najskôr a na základe rovnakých predpisov, ako sú predpisy plánované pre 11. ERF. Z tohto dôvodu Komisia navrhuje zmeniť nariadenie Rady o vykonávaní 10. ERF takým spôsobom, aby sa vykonávacie predpisy, ktoré sa budú uplatňovať na 11. ERF, vzťahovali aj na prevádzkové a finančné riadenie preklenovacieho nástroja. Rokovania o vykonávacom nariadení pre 11. ERF nie sú ešte v Rade ukončené (a preto vykonávacie predpisy pre 11. ERF ešte nie sú ustálené). Z tohto dôvodu sa znenia ustanovení pre 11. ERF zahrnú do prílohy k tomuto návrhu, a to hneď ako sa ukončia uvedené rokovania a stanovia tieto predpisy. Týmto spôsobom sa zabezpečí jednotnosť vykonávacích predpisov 11. ERF v rokoch 2014 – 2020. Komisia preto navrhuje Rade prijať pripojené nariadenie, ktorého príloha sa v súlade s predchádzajúcim odsekom technicky doplní. 2013/0429 (NLE) Návrh NARIADENIE RADY, ktorým sa mení nariadenie Rady (ES) č. 617/2007 zo 14. mája 2007 o vykonávaní 10. Európskeho rozvojového fondu v rámci Dohody o partnerstve medzi AKT – ES na účely vykonávania preklenovacieho nástroja RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[2] (ďalej len „dohoda z Cotonou“), so zreteľom na Vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES[3] (ďalej len „vnútorná dohoda“), a najmä na jej článok 10 ods. 1, so zreteľom na návrh Európskej komisie, so zreteľom na stanovisko Európskej investičnej banky, keďže: (1) Rozhodnutím Rady z [xx/xx/2013] sa stanovujú prechodné riadiace opatrenia pre ERF (ďalej len „preklenovací nástroj“) na zabezpečenie dostupnosti finančných prostriedkov na spoluprácu s africkými, karibskými a tichomorskými štátmi a so zámorskými krajinami a územiami, ako aj na podporu výdavkov, a to medzi 1. januárom 2014 a dátumom nadobudnutia platnosti 11. Európskeho fondu. (2) Je potrebné zmeniť vykonávacie predpisy 10. ERF upravujúce prevádzkové a finančné riadenie uvedených prechodných opatrení („preklenovací nástroj“) na financovanie prechodného obdobia medzi 10. ERF a 11. ERF až do nadobudnutia platnosti vnútornej dohody o 11. ERF a jej vykonávacích predpisov, a to v súlade s týmito predpismi. (3) Organizácia a fungovanie Európskej služby pre vonkajšiu činnosť sú opísané v rozhodnutí Rady 2010/427/EÚ, PRIJALA TOTO NARIADENIE: Článok 1 Na účely vykonávania preklenovacieho nástroja sa ustanovenia nariadenia Rady (ES) č. 617/2007 nahrádzajú ustanoveniami stanovenými v prílohe k tomuto nariadeniu. Článok 2 Toto nariadenie sa uplatňuje v súlade s rozhodnutím Rady 2010/427/EÚ o organizácii a fungovaní Európskej služby pre vonkajšiu činnosť. Článok 3 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Toto nariadenie sa uplatňuje od dátumu nadobudnutia jeho účinnosti a až do začatia uplatňovania vykonávacieho nariadenia 11. ERF. V Bruseli Za Radu predseda [1] KOM(2011) 637. [2] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3). [3] Ú. v. EÚ L 247, 9.9.2006, s. 32.